text: garrigues 20:48 05/02/14
  Tindrà lloc aquest dissabte al matí i comptarà amb una quinzena de parades que se sumaran a les ja habituals del mercat dels dissabtes
  amb edició mercat altres notícies nova
  El fred intens de la passada edició no va impedir que el públic visités les diferents parades, atret per les ofertes i descomptes.
  L'Agrupació de Comerciants de les Borges organitza aquest dissabte una nova edició del Mercat de les Rebaixes, on aquest any s'hi podran trobar productes amb un 60% de descompte respecte el preu original. La iniciativa, que celebra la setena edició, és una oportunitat tant pel comerç local com pels clients, ja que s'hi poden trobar tot tipus de productes de qualitat a preus molt econòmics i "grans ofertes amb les quals esperem captar el públic", explica la presidenta de l'Agrupació de Comerciants, Montse Pijuan. Aquest any, hi haurà parades de roba, sabates, flors, joieria, parament per la llar, complements i ferreteria, entre altres, amb descomptes que aniran des del 30% fins al 60%.
  El Mercat, que tindrà lloc des de les 09.00 hores i fins a dos quarts de dos del migdia, comptarà amb una quinzena de parades que se situaran als carrers Carme, Nou i Raval de Lleida, i també a la plaça Constitució. A més, també hi haurà botigues que treuran la seva parada just davant del seu establiment, de manera que no només hi haurà parades al centre històric de la població sinó que quedaran repartides pels diversos carrers de les Borges.
  Per la seva part el regidor de Promoció Econòmica, Jordi Ribalta, ha animat als veïns de les Borges i als de la resta de la comarca a visitar el Mercat de les Rebaixes, "un esdeveniment que té lloc cada any i que cada vegada compta amb més públic". El regidor també ha volgut destacar el suport que dóna el consistori "a aquest tipus d'iniciatives que pretenen dinamitzar el teixit comercial del municipi en aquests temps de dificultats econòmiques", una mesura que considera "necessària per tal donar sortides i promocionar el comerç de les Borges".